የአዲስ  አበባ  ቀላል ባቡር  ግንባታ ሲቪል ስራ በዘንድሮ  በጀት ዓመት ለማጠናቀቅ ታቅዷል
አዲስ አበባ፤ መስከረም 8፣ 2005 (ዋኢማ) – የአዲስ አበባ ቀላል ባቡር የሲቪል ስራ በ2006 በጀት ዓመት ለማጠናቀቅ መታቀዱን የኢትዮጵያ ምድር ባቡር ኮርፖሬሽን አስታወቀ፡፡ግንባታውን በማከናወን ላይ የሚገኘው የቻይናው ባቡር ኢንጂነሪንግ ኮርፖሬሽን በተያዘው  በጀት ዓመት የሲቪል ሥራውን በማጠናቀቅ የኤሌክትሮ ሜካኒካኒካል ሥራውን ለመጀመር ዕቅድ መያዙን የፕሮጀክቱ ስራ አስኪያጅ አቶ በሃይሉ ስንታየው ለዋልታ ተናግረዋል።የቀላል ባቡር የግንባታ ሥራ በተጀመረበት ወቅት በወሰን ማስከበር ችግሮች ምክንያት ግንባትውን ለማጠናቀቅ ከተቀመጠለት የሦስት ዓመት ጊዜ ሰሌዳ በላይ ሊፈጅ ይችላል የሚል ስጋት ፈጥሮ ነበር፡፡አሁን ሁሉም የባለድርሻ አካላት ተገቢውን ትብብርና ድጋፍ እያደረጉ በመሆኑ በዓመቱ ለመስራት የታቀዱ ስራዎች በተሳካ ሁኔታ ይከናወናሉ የሚል እምነት እንዳለ አቶ ስንታየው ተናግረዋል።ኮርፖሬሽኑ ከግንባታው ጋር በተያያዘ የሲግናሊንግና ኮሚኒኬሽን ሣሪያዎችን እንዲሁም የባቡር መኪናዎችን በዚህ ዓመት ከቻይና አገር በግዢ እንደሚያስመጣ አቶ በኋይሉ አክዋል፡፡በሁለት አቅጣጫ በመገንባት ላይ ያለው ቀላል ባቡር 34 ኪሎ ሜትር ርዝመት አለው፡፡ከምሥራቅ ወደ ምዕራብ የሚዘረጋው የባቡር መሥመር 17 ነጥብ 35 ኪሎ ሜትር የሚሸፍን ሲሆን ከአያት ተነስቶ በመገናኛ፣ ለገሃር፣ ሜክሲኮን በማቋረጥ ጦር ኋይሎችን መዳረሻው ያደርጋል።ከሰሜን ወደ ደቡብ የሚዘረጋው የባቡር መሥመር 16 ነጥብ 9 ኪሎ ሜትር የሚሸፍንና መነሻውን ምንሊክ አደባባይ በማድረግ በመርካቶ፣ ልደታ፣ ለገሃር፣ መስቀል አደባባይ፣ ጎተራን በማቋረጥ መዳረሻውን ቃሊቲ ያደርጋል።ለግንባታው ከሚያስፈልገው 475 ሚሊየን የአሜሪካን ዶላር ውስጥ 85 በመቶው ከቻይናው ኤግዚየም ባንክ የተገኘ ብድር ሲሆን ቀሪው በመንግስት የሚሸፈን ነው፡፡የአዲስ አበባ ቀላል ባቡር ግንባታ ጥር 2004 ዓ.ም. የተጀመረ ሲሆን በ2007 አጋማሽ ላይ ይጠናቀቃል ተብሎ ይጠበቃል፡፡አሁን የተያዘው ፕሮጀክት ሲጠናቀቅ ቀላል ባቡሩን በአራቱም አቅጣጫ ወደ አዲስ አበባ ዳርቻዎች የማስረዘም የረዥም ጊዜ እቅድ ኮርፖሬሽኑ ይዟል፡፡